62020TJ0546_RES
Vec T-546/20
Sopra Steria Benelux SAaUnisys Belgium SA
proti
Európskej komisii
Rozsudok Všeobecného súdu (piata komora) z 1. decembra 2021
„Verejné zákazky na služby – Verejné obstarávanie – Služby špecifikácie, vývoja, údržby a podpory informatických platforiem pre GR pre dane a colnú úniu – Odmietnutie ponuky uchádzača a zadanie zákazky inému uchádzačovi – Povinnosť odôvodnenia – Ponuka s neobvykle nízkou cenou“
Verejné zákazky Európskej únie – Uzavretie zmluvy v rámci verejného obstarávania – Voľná úvaha inštitúcií – Súdne preskúmanie – Hranice
(pozri bod 32)
Akty inštitúcií – Odôvodnenie – Povinnosť – Rozsah – Posúdenie povinnosti odôvodnenia podľa okolností prejednávanej veci – Potreba špecifikovať všetky relevantné skutkové a právne okolnosti – Neexistencia
[Článok 296 druhý odsek ZFEÚ; Charta základných práv Európskej únie, článok 41 ods. 2 písm. c)]
(pozri body 34 – 37)
Akty inštitúcií – Odôvodnenie – Povinnosť – Rozsah – Posúdenie povinnosti odôvodnenia podľa okolností prejednávanej veci – Rozhodnutie o odmietnutí ponuky prijaté v rámci postupu verejného obstarávania služieb – Povinnosť oznámiť na základe písomnej žiadosti charakteristické znaky a relatívne výhody vybranej ponuky, zaplatenú cenu alebo hodnotu zákazky, ako aj meno úspešného uchádzača
(Článok 296 ZFEÚ; nariadenie Európskeho parlamentu a Rady 2018/1046, článok 170 a príloha I)
(pozri body 38 – 40)
Verejné zákazky Európskej únie – Uzavretie zmluvy v rámci verejného obstarávania – Ponuka s neobvykle nízkou cenou – Povinnosť verejného obstarávateľa vypočuť uchádzača – Preskúmanie neobvykle nízkej ceny ponuky verejným obstarávateľom – Skutočnosti, ktoré treba zohľadniť
(Nariadenie Európskeho parlamentu a Rady 2018/1046, príloha I)
(pozri body 44 – 49)
Verejné zákazky Európskej únie – Uzavretie zmluvy v rámci verejného obstarávania – Ponuka s neobvykle nízkou cenou – Povinnosť odôvodnenia – Rozsah – Výslovná žiadosť vylúčeného uchádzača – Povinnosť odôvodnenia – Rozsah
(Nariadenie Európskeho parlamentu a Rady 2018/1046, článok 170 ods. 3, a príloha I)
(pozri body 50 – 54, 60, 65)
Zhrnutie
Dňa 6. decembra 2019 Európska komisia zverejnila oznámenie o vyhlásení verejného obstarávania na služby týkajúce sa špecifikácie, vývoja, údržby a podpory informatických platforiem Generálneho riaditeľstva Komisie pre dane a colnú úniu, pričom zákazka pozostávala z dvoch častí. (
1
)
Dňa 27. februára 2020 predložili žalobkyne, spoločnosti Sopra Steria Benelux SA a Unisys Belgium SA, spoločnú ponuku vo forme konzorcia.
Rozhodnutím z 2. júla 2020 Komisia informovala žalobkyne o odmietnutí ich ponuky pre časť A z dôvodu, že táto ponuka nebola ekonomicky najvýhodnejšia, ako aj o zadaní zákazky inému uchádzačovi. Žalobkyne podali na Všeobecný súd žalobu, ktorou sa domáhali zrušenia tohto rozhodnutia.
Všeobecný súd svojím rozsudkom vyhovel žalobe žalobkýň a zrušil rozhodnutie z 2. júla 2020 týkajúce sa časti A z dôvodu, že nie je dostatočne odôvodnené, keďže nespresňuje dôvody umožňujúce konštatovať, že cena ponuky úspešného uchádzača sa nezdala byť neobvykle nízka. Okrem toho spresňuje rozsah povinnosti odôvodnenia vo vzťahu k vylúčeným uchádzačom, ktorí o to požiadajú, pokiaľ sa verejný obstarávateľ domnieval, že cena vybranej ponuky sa nezdala byť neobvykle nízka.
Posúdenie Všeobecným súdom
Všeobecný súd po pripomenutí ustálenej judikatúry v oblasti povinnosti odôvodnenia stanovenej správnemu orgánu a zabezpečenia účinnej súdnej ochrany v prvom rade konštatuje, že pravidlá upravujúce verejné zákazky v Európskej únii stanovujú vo vzťahu k vylúčeným uchádzačom odôvodnenie v dvoch fázach. (
2
) Verejný obstarávateľ najprv informuje všetkých vylúčených uchádzačov o odmietnutí ich ponuky a o dôvodoch tohto odmietnutia. Následne, ak vylúčený uchádzač, ktorý sa nenachádza v niektorej zo situácií vyžadujúcich vylúčenie a ktorý spĺňa kritériá pre výber o to písomne požiada, verejný obstarávateľ mu oznámi čo najskôr a v každom prípade v lehote pätnástich dní od prijatia tejto žiadosti charakteristické znaky a relatívne výhody úspešnej ponuky, zaplatenú cenu alebo hodnotu zákazky, ako aj meno úspešného uchádzača. (
3
) Toto sprístupnenie dôvodov v dvoch fázach je v súlade s účelom povinnosti odôvodnenia, ktorý spočíva jednak v umožnení dotknutým osobám poznať dôvody prijatého opatrenia, aby mohli uplatniť svoje práva, a jednak súdu Únie vykonať svoje preskúmanie .
Po druhé, pokiaľ ide o rozsah povinnosti odôvodnenia, ktorá prináleží verejnému obstarávateľovi v prípade, keď sa domnieva, že cena vybranej ponuky sa nezdá byť neobvykle nízka, Všeobecný súd po prvé pripomína, že posúdenie existencie ponúk s neobvykle nízkou cenou sa vykonáva v dvoch fázach. V prvej fáze musí verejný obstarávateľ posúdiť, či sa zdá, že predložené ponuky majú neobvykle nízku cenu. (
4
) Musí teda len stanoviť, či predložené ponuky obsahujú náznak, ktorý by vzbudzoval podozrenie, že by mohli mať neobvykle nízku cenu. Ak sa predložené ponuky nezdajú byť neobvykle nízke, verejný obstarávateľ môže pokračovať v posudzovaní týchto ponúk, ako aj vo verejnom obstarávaní. V druhej fáze, ak existujú takéto náznaky, verejný obstarávateľ musí naopak uskutočniť overenie základných prvkov ponuky s cieľom ubezpečiť sa, že cena tejto ponuky nie je neobvykle nízka. V tomto prípade má verejný obstarávateľ povinnosť umožniť dotknutému uchádzačovi uviesť dôvody, na základe ktorých cena jeho ponuky nie je neobvykle nízka. Verejný obstarávateľ musí následne posúdiť poskytnuté vysvetlenia a stanoviť, či predmetná ponuka má charakter ponuky s neobvykle nízkou cenou. Ak áno, je povinný odmietnuť ju.
Všeobecný súd napokon konštatuje, že povinnosť odôvodnenia, ktorá prináleží verejnému obstarávateľovi v prípade, keď sa domnieva, že cena vybranej ponuky sa nezdá byť neobvykle nízka, má obmedzený rozsah. Vysvetľuje sa to najmä tým, že verejný obstarávateľ musí v prvej fáze uskutočniť len posúdenie prima facie neobvykle nízkej povahy ceny ponuky. Ak by bol totiž verejný obstarávateľ nútený podrobne uvádzať dôvody, prečo sa mu nezdá, že ponuka má neobvykle nízku cenu, nezohľadňoval by sa rozdiel medzi dvoma fázami analýzy. Konkrétne, ak verejný obstarávateľ prijme ponuku, v odpovedi na akúkoľvek žiadosť o odôvodnenie (
5
) nemá povinnosť výslovne uviesť dôvody, prečo sa mu ponuka, ktorú prijal, nezdala byť neobvykle nízka. Ak totiž verejný obstarávateľ uvedenú ponuku prijme, implicitne, ale nevyhnutne z toho vyplýva, že sa domnieval, že neexistovali náznaky, že by uvedená ponuka mala neobvykle nízku cenu. Naopak, o takých dôvodoch musí byť upovedomený vylúčený uchádzač, ktorý o to výslovne požiada, keďže odôvodnenie uvedené v tejto súvislosti ho informuje o dôležitom aspekte charakteristických znakov a relatívnych výhod vybranej ponuky. Okrem toho nestačí, aby sa verejný obstarávateľ obmedzil na jednoduché konštatovanie, podľa ktorého úspešná ponuka v rámci verejného obstarávania nie je neobvykle nízka, ani aby sa obmedzil na tvrdenie, že existoval názor, že to tak nie je.
Všeobecný súd napokon spresňuje, že ak na jednej strane existuje výrazný rozdiel medzi cenou ponuky vylúčeného uchádzača a cenou úspešného uchádzača, ktorí sú jedinými, ktorí predložili ponuky, a ak je na druhej strane cena vylúčenej ponuky jediným porovnávacím hľadiskom umožňujúcim určiť existenciu náznaku, že vybraná ponuka môže byť považovaná za ponuku s neobvykle nízkou cenou, verejný obstarávateľ musí vylúčenému uchádzačovi, ktorý o to požiada, poskytnúť dostatočné informácie, aby mohol zistiť dôvody, na základe ktorých sa vybraná ponuka nezdala byť neprimerane nízka, a prípadne spochybniť dôvodnosť tohto posúdenia.
(
1
)	Časť A s názvom „Služby vývoja pre platformu CCN/CSIL“ a časť B s názvom „Služby vývoja pre platformy CCN2(ng), SPEED2(ng), CDCO/TSOAP a SSV“.
(
2
)	Článok 170 nariadenia Európskeho parlamentu a Rady (EÚ, Euratom) z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 2018, s. 1, ďalej len „finančné nariadenie“) a bod 31 prílohy I k tomuto nariadeniu.
(
3
)	Článok 170 ods. 3 finančného nariadenia a bod 31.2 prílohy I k tomuto nariadeniu.
(
4
)	Bod 23.1 prílohy I k finančnému nariadeniu.
(
5
)	Žiadosť o odôvodnenie sa podáva pri uplatnení článku 170 ods. 3 finančného nariadenia.